b'\n_START_ARTICLE_\nF\xc3\xa0brica Roca Radiadors\n_START_SECTION_\nDescripci\xc3\xb3\n_START_PARAGRAPH_\nEdifici de planta rectangular i dues ales quadrades als extrems, de planta baixa i dos pisos i coberta a dues i quatre aig\xc3\xbces. La composici\xc3\xb3 de fa\xc3\xa7ana \xc3\xa9s de simetria de buits a la planta baixa, amb continu\xc3\xaftat a les altres plantes. Cal destacar la porta d\'acc\xc3\xa9s a l\'edifici, amb tarja i reixa de forja emmarcada en terracota, cartel\xc2\xb7les i cornisa i la finestra rectangular d\'igual ornamentaci\xc3\xb3 que la porta, amb vidres emplomats de colors i un escut. El vest\xc3\xadbul t\xc3\xa9 l\'escala principal de marbre policrom d\'acurat disseny.\n_START_SECTION_\nHist\xc3\xb2ria\n_START_PARAGRAPH_\nL\'any 1917, la fam\xc3\xadlia Roca i Soler de Manlleu instal\xc2\xb7l\xc3\xa0 a Gav\xc3\xa0 una foneria. L\'any 1929, els tallers Roca es convertiren en la "Cia. Roca Radiadores, S. A." En aquesta etapa fou quan s\'encarreg\xc3\xa0  a l\'arquitecte Isidre Puig i Boada l\'edifici. L\'any 1951, l\'arquitecte Ramon i Sams\xc3\xb3 va realitzar una ampliaci\xc3\xb3 pel cant\xc3\xb3 Sud. El 1963 es va fer una nova ampliaci\xc3\xb3, altament desafortunada, afegint a la banda Nord un edifici de gran al\xc3\xa7ada.'